钦定古今图书集成/明伦汇编/交谊典/第046卷 > 朱子语类 > 《答金前淙郡守》前人
## 钦定古今图书集成/明伦汇编/交谊典/第046卷 > 朱子语类 > 《答金前淙郡守》前人

窃惟交际之间，有于义虽无可不可，而于心有不安，
然心之所安不安，即义之所可不可也。胙之赐与受，
于义无可不可者，然而心之所不安，则亦不敢不达
于左右也。春间承明公过厚，赐以鹿猪羊三首。于时
谓偶一见赐，不为常格，遂不敢固辞。今复蒙赐如前。
仆既远出，不能面拜辞于使者。老父之心亦甚不安
于此，而不可以代仆为辞，是以又复如春祭之受之
也。夫胙者，昔人所谓“饮福受胙”者也。明公神人之主
也，明公之尽力于神人者至矣。牲体贵首，牲贵鹿，坛
庙之祭，奉牲首以献于祭主，是神之所福也。祭主熟
而飨之，以妥嘉福，神人之心安焉。顾仆何人，乃僭食
此，非惟人病其饕餮，而神亦且谴之。自往时得与科
第，郡邑诸公以常例赐胙，仆每赧然对之，以为身非
陪祭，何功何德可消受此？然常例赐胙者，不过三数
觔猪羊肉耳，仆之心犹不安焉。然而不敢辞者，以为
与众同之，而于义又无甚不可，不欲苟违众以甚矫
激之议也。赐同于众者，既不可辞矣；赐异于众者，复
偃然而受之，此何说乎？以此特布鄙怀于左右，此后
复以常例见赐，所谓“三数觔猪羊肉者，则必不敢辞，
当每岁两餍饱焉以至没齿。其深戴诸公之惠，常例
之外更加毫末，必不敢当，冀安此心而谢神谴”云耳。